Marijan Stilinović
Marijan Stilinović (Sv. Nedelja, kod Samobora, 27. novembar 1904. – Zadar, NR Hrvatska, 6. decembar 1959), učesnik Narodnooslobodilačke borbe i društveno-politički radnik FNR Jugoslavije i NR Hrvatske.

Biografija 
Rođen je 27. novembra 1904. godine u Sv. Nedelji kod Samobora. Školovao se u Ogulinu i Zagrebu.

Period Kraljevine 

Po svršetku Velikog rata, kao šesnaestogodišnjak postaje član Saveza komunističke omladine Jugoslavije (SKOJ). Zbog učešća u radu organizacije „Crvena pravda“ bio je 1921. godine prvi put osuđen. 

1920-ih je studirao režiju u Glumačkoj školi u Zagrebu. Povremeno je radio kao pomoćni režiser i spiker na zagrebačkoj Radio-stanici. Sarađivao je u ilegalnoj „Borbi“ i „Radničkoj štampi“. Bio je drug i saborac ubijenih sekretara SKOJ-a Zlatka Šnajdera i Janka Mišića. Godine 1929. je uhapšen kao član Komunističke partije Jugoslavije (KPJ) i osuđen od Suda za zaštitu države na tri godine robije, a 1933. na deset godina.

Drugi svetski rat 

Avgusta 1941. godine, učestvovao je u bekstvu iz zatvora u Sremskoj Mitrovici s grupom političkih zatvorenika-komunista, nakon čega se priključio Prvom fruškogorskom partizanskom odredu. Iste godine u Srbiji, u oslobođenom Užicu, postao je član redakcije „Borbe“, da bi zatim u toku Narodnooslobodilačke borbe vršio razne vojne i političke funkcije. Bio je politički komesar Treće operativne zone Hrvatske, većnik AVNOJ-a i ZAVNOH-a, te glavni urednik lista „Naprijed“. Godine 1943. bio je teško ranjen u Slavoniji i jedva ostao živ, zbog čega je bolovao do smrti.

Posleratni period 

Posle rata bio je glavni urednik „Borbe“, predsednik Komiteta za škole i nauku FNRJ, ambasador u Pragu i Buenos Ajresu, od 1952. do 1956. godine zastupnik u Saboru NR Hrvatske, pa poslanik Savezne skupštine.

Umro je 6. decembra 1959. godine u Zadru.

Spisi 
Pisao je memoarske i publicističke spise, od kojih su neki štampani posle njegove smrti. Neki od njih su:
 „Sumrak u Pragu“, Zagreb 1952.
 „Zagreb kroz stoljeća“, Zagreb 1961.
 „Ratni dnevnik“, Zagreb 1965.
 „Bune i otpori“, Zagreb 1969.

Odlikovanja 
Nosilac je Partizanske spomenice 1941. i drugih jugoslovenskih odlikovanja.

Vidi još 
 Borba (novine)
 Crvena pravda
 Beg iz sremskomitrovačkog zatvora

Literatura 

 Enciklopedija Jugoslavije (knjiga osma). „Jugoslavenski leksikografski zavod“, Zagreb 1971. godina.

Jugoslavenski partizani
Jugoslavenski komunisti
Hrvatski komunisti
Ličnosti radničkog pokreta Jugoslavije
Politički zatvorenici (komunisti)
Beg iz sremskomitrovačkog zatvora
Vijećnici AVNOJ-a
Politički komesari NOVJ
Društveno-politički radnici SR Hrvatske
Društveno-politički radnici SFRJ
Narodni poslanici Skupštine Jugoslavije
Poslanici Sabora SR Hrvatske
Ambasadori SFR Jugoslavije
Nosioci Ordena narodnog oslobođenja
Nosioci Partizanske spomenice 1941.